CELEX: 32008D0157
Language: hu
Date: 2008-02-18 00:00:00
Title: 2008/157/EK: A Tanács határozata ( 2008. február 18. ) a Török Köztársasággal létrejött csatlakozási partnerség elveiről, prioritásairól, feltételeiről, valamint a 2006/35/EK határozat hatályon kívül helyezéséről

26.2.2008   
            
            
               HU
            
            
               Az Európai Unió Hivatalos Lapja
            
            
               L 51/4
            
         
      A TANÁCS HATÁROZATA
   
   (2008. február 18.)
   a Török Köztársasággal létrejött csatlakozási partnerség elveiről, prioritásairól, feltételeiről, valamint a 2006/35/EK határozat hatályon kívül helyezéséről
   (2008/157/EK)
   AZ EURÓPAI UNIÓ TANÁCSA,
   tekintettel az Európai Közösséget létrehozó szerződésre,
   tekintettel az előcsatlakozási stratégia keretében Törökország részére nyújtandó támogatásról és különösen a csatlakozási partnerség létrehozásáról szóló, 2001. február 26-i 390/2001/EK tanácsi rendeletre (1) és különösen annak 2. cikkére,
   tekintettel a Bizottság javaslatára,
   mivel:
   
               (1)
            
            
               A 390/2001/EK rendelet szerint a Tanács feladata meghatározni – minősített többséggel eljárva és a Bizottság javaslatát követően – a Törökországnak felajánlandó csatlakozási partnerségben foglalt elveket, prioritásokat, közbülső célokat és feltételeket, valamint annak későbbi jelentősebb módosításait.
            
         
               (2)
            
            
               Ennek alapján a Tanács 2001-ben és 2003-ban elfogadta Törökország csatlakozási partnerségét (2).
            
         
               (3)
            
            
               A Bizottság Törökországról szóló, 2004. évi ajánlásában hangsúlyozta, hogy az Európai Uniónak továbbra is szorosan figyelemmel kell kísérnie a politikai reformfolyamatot, és 2005-ben felülvizsgált csatlakozási partnerséget kell javasolni. Ennek alapján a Tanács 2006 januárjában elfogadta a felülvizsgált partnerséget (3).
            
         
               (4)
            
            
               2004 decemberében az Európai Tanács úgy határozott, hogy az Európai Unió továbbra is szorosan figyelemmel kíséri a politikai reformok terén elért haladást a reformfolyamat prioritásait meghatározó csatlakozási partnerség alapján.
            
         
               (5)
            
            
               2005. október 3-án a tagállamok megkezdték Törökországgal az ország európai uniós csatlakozásáról szóló tárgyalásokat. A tárgyalások előrehaladása függ a Törökország által a csatlakozási előkészületek terén megvalósított előrehaladástól, amelyet többek között a rendszeresen felülvizsgált csatlakozási partnerség végrehajtásához viszonyítva kell mérni.
            
         
               (6)
            
            
               A 2006–2007. évi bővítési stratégiáról és a fő kihívásokról szóló bizottsági dokumentum jelezte, hogy a partnerségeket 2007 végén naprakésszé fogják tenni.
            
         
               (7)
            
            
               A Tanács 2006. december 11-én megállapodott arról, hogy mindaddig, amíg a Bizottság meg nem győződik arról, hogy Törökország teljesítette a kiegészítő jegyzőkönyvhöz kapcsolódó kötelezettségeit, a tagállamok a kormányközi konferencián nem határoznak nyolc, olyan politikai területre vonatkozó fejezet megnyitásáról, amelyek Törökországnak a Ciprusi Köztársaságot érintő korlátozásaihoz kapcsolódnak, valamint nem határoznak egyetlen fejezet ideiglenes lezárásáról sem.
            
         
               (8)
            
            
               A Tanács 2006. július 17-én elfogadta az egy előcsatlakozási támogatási eszköz (IPA) létrehozásáról szóló 1085/2006/EK rendeletet (4), amely megújítja a csatlakozás előtt álló országok pénzügyi támogatási keretét.
            
         
               (9)
            
            
               Ezért helyénvaló egy, a jelenlegi partnerséget naprakésszé tevő csatlakozási partnerség elfogadása annak érdekében, hogy – a Törökországnak az Európai Unióba történő további integrációja terén elért haladásról szóló, 2007. évi bizottsági jelentés megállapításai alapján – a további munkára vonatkozó, megújított prioritásokat meghatározzák.
            
         
               (10)
            
            
               A tagságra való felkészülés érdekében Törökországnak tervet kell készítenie, amely magában foglalja a csatlakozási partnerség prioritásaival kapcsolatos ütemtervet és konkrét intézkedéseket.
            
         
               (11)
            
            
               A 2006/35/EK határozatot hatályon kívül kell helyezni,
            
         A KÖVETKEZŐKÉPPEN HATÁROZOTT:
   1. cikk
   A 390/2001/EK rendelet 2. cikkével összhangban a Törökországgal létrejött csatlakozási partnerségben foglalt elveket, prioritásokat, közbülső célokat és feltételeket a melléklet tartalmazza.
   2. cikk
   A csatlakozási partnerség végrehajtásának vizsgálatát és felügyeletét a társulási megállapodásban meghatározott szervek és a Tanács végzi a Bizottság által elkészített éves jelentés alapján.
   3. cikk
   A 2006/35/EK határozat hatályát veszti.
   4. cikk
   Ez a határozat az Európai Unió Hivatalos Lapjában való kihirdetését követő harmadik napon lép hatályba.
   
      Kelt Brüsszelben, 2008. február 18-án.
      
         
            a Tanács részéről
         
         
            az elnök
         
         D. RUPEL
         
      
   
   
      (1)  HL L 58., 2001.2.28., 1. o.
   
      (2)  A 2001/235/EK határozat (HL L 85., 2001.3.24., 13. o.) és a 2003/398/EK határozat (HL L 145., 2003.6.12., 40. o.)
   
      (3)  A 2006/35/EK határozat (HL L 22., 2006.1.26., 34. o.).
   
      (4)  HL L 210., 2006.7.31., 82. o.
   
      MELLÉKLET
      TÖRÖKORSZÁG 2007. ÉVI CSATLAKOZÁSI PARTNERSÉG
      1.   BEVEZETÉS
      1997 decemberében Luxembourgban megtartott ülésén az Európai Tanács úgy határozott, hogy a megerősített előcsatlakozási stratégia kulcseleme a csatlakozási partnerség lesz, amely egységes keretbe foglalja a tagjelölt országok számára nyújtandó támogatás valamennyi formáját. Ily módon a Közösség az egyes tagjelölt országok különleges igényeinek megfelelően nyújt támogatást, amelynek célja a csatlakozással kapcsolatos sajátos problémák leküzdéséhez való segítségnyújtás.
      A Törökországgal létrejött első csatlakozási partnerségről szóló dokumentumot a Tanács 2001. márciusában fogadta el. A bővítésről szóló, 2002. októberi bizottsági stratégiai dokumentumban a Bizottság megállapította, hogy egy felülvizsgált csatlakozási partnerséget fog javasolni Törökország számára. Ezután a Bizottság 2003 márciusában előterjesztette a felülvizsgált csatlakozási partnerséget, amelyet a Tanács 2003 májusában elfogadott. A Bizottság 2004. októberi ajánlásában azt javasolta, hogy a politikai reformfolyamat fenntarthatóságának és visszafordíthatatlanságának biztosítása érdekében az Európai Unió továbbra is szorosan kísérje figyelemmel a politikai reformok terén elért előrehaladást. A Bizottság javasolta továbbá egy felülvizsgált csatlakozási partnerség elfogadását 2005-ben, melyet a Tanács 2006 januárjában elfogadott. A partnerségek rövid távú prioritásainak végrehajtásában várható előrelépés eredményeként általános gyakorlat, hogy a partnerségeket minden második évben naprakésszé teszik. Ennélfogva a Bizottság a csatlakozási partnerség megújítását javasolja.
      Törökországnak tervet kell készítenie, amely magában foglalja a csatlakozási partnerség prioritásaival kapcsolatos ütemtervet és konkrét intézkedéseket.
      A felülvizsgált csatlakozási partnerség az alapja számos olyan politikai/pénzügyi eszköznek, amely Törökországot segíti a tagságra való felkészülésben. A felülvizsgált csatlakozási partnerség főleg a jövőbeli politikai reformok alapjául fog szolgálni, és támpontot ad arra nézve, hogy mihez kell mérni a jövőbeli előrehaladást.
      2.   ELVEK
      A Törökország számára megállapított főbb prioritások az ország az Európai Tanács 1993-as koppenhágai ülésén meghatározott kritériumok, illetve a Tanács által 2005. október 3-án elfogadott tárgyalási keret követelményeinek teljesítésével kapcsolatos képességére vonatkoznak.
      3.   PRIORITÁSOK
      Az e csatlakozási partnerségben felsorolt prioritások kiválogatási alapja az volt, hogy reálisan elvárható-e az országtól azoknak az elkövetkezendő években történő teljesítése, vagy az azokkal kapcsolatos jelentős előrehaladás. E partnerség különbséget tesz a rövid távú prioritások – amelyeknek a várakozások szerint egy-két éven belül kell teljesülniük – és a középtávú prioritások között, amelyeknek három-négy éven belül kell teljesülniük. A prioritások egyaránt vonatkoznak a jogszabályokra és azok végrehajtására.
      A felülvizsgált csatlakozási partnerség kijelöli Törökország csatlakozási előkészületeinek prioritási területeit. Törökországnak ugyanakkor foglalkoznia kell az elért haladásról szóló jelentésekben megjelölt összes kérdéssel, beleértve a politikai reformfolyamat megszilárdítását is annak érdekében, hogy biztosítsa annak visszafordíthatatlanságát és egységes végrehajtását az egész országban és a közigazgatás minden szintjén. Fontos továbbá, hogy Törökország eleget tegyen a jogszabályok közelítésével és a közösségi vívmányok végrehajtásával kapcsolatos kötelezettségvállalásainak, a társulási megállapodással, a vámunióval és az EK–Törökország Társulási Tanács vonatkozó határozataival, például a mezőgazdasági termékekre vonatkozó kereskedelmi szabályozással összhangban.
      3.1.   RÖVID TÁVÚ PRIORITÁSOK
      Politikai párbeszéd
      Demokrácia és jogállamiság
      Közigazgatás
      
                  —
               
               
                  A közigazgatás és a személyzeti politika reformjának folytatása a nagyobb hatékonyság, jobb elszámoltathatóság és átláthatóság érdekében.
               
            
                  —
               
               
                  A helyi igazgatás erősítése a központi igazgatás reformja által, bizonyos hatásköröknek a helyi igazgatásra ruházása, valamint a helyi igazgatás részére megfelelő források biztosítása.
               
            
                  —
               
               
                  Teljesen működőképes ombudsmani rendszer létrehozására irányuló jogszabályok végrehajtása.
               
            
                  —
               
               
                  A Számvevőszékre vonatkozó jogszabályok elfogadása és végrehajtása.
               
            A biztonsági erők polgári felügyelete
      
                  —
               
               
                  A katonaság polgári ellenőrzésének az uniós tagállamok gyakorlatával történő összehangolására irányuló erőfeszítések fokozása. Annak biztosítása, hogy a katonaság ne avatkozzék bele politikai kérdésekbe, valamint hogy biztonsági kérdésekben a civil hatóságok teljes felügyeletet gyakoroljanak, a nemzeti biztonsági stratégia kialakítása és végrehajtása terén is.
               
            
                  —
               
               
                  A biztonsági ügyek vitelének jobb elszámoltathatósága és átláthatósága érdekében történő lépések megtétele.
               
            
                  —
               
               
                  A katonai és védelmi ügyek és az ezekkel kapcsolatos kiadások teljes körű parlamenti felügyeletének létrehozása, akár külső ellenőrzés útján is.
               
            
                  —
               
               
                  A katonai bíróságok joghatóságának a katonai állomány szolgálathoz kapcsolódó kötelességeire való korlátozása.
               
            Igazságszolgáltatási rendszer
      
                  —
               
               
                  Annak biztosítására irányuló – többek között a képzésen keresztül megvalósuló – erőfeszítések fokozása, hogy a bírói kar az emberi jogokra és alapvető szabadságokra vonatkozó jogszabályokat az emberi jogok és alapvető szabadságok védelméről szóló európai egyezménnyel (EJEE), az Emberi Jogok Európai Bíróságának (EJEB) esetjogával és a török alkotmány 90. cikkével összhangban értelmezze.
               
            
                  —
               
               
                  A bírói kar egyéb állami intézményektől való függetlenségének biztosítása, különös tekintettel a bírák és ügyészek legfelsőbb tanácsára, valamint az ellenőrzési rendszerre. Különösen annak biztosítása, hogy a bírák és ügyészek legfelsőbb tanácsa a bírói kar egészét képviselje.
               
            
                  —
               
               
                  A bíróság hatékonyságának növelése, különösen az intézményi kapacitás megerősítése és az új polgári perrendtartás elfogadása által.
               
            
                  —
               
               
                  Közbenső fellebbviteli bírói fórumok létrehozásának folytatása.
               
            Korrupcióellenes politika
      
                  —
               
               
                  Átfogó – a magas szintű korrupció elleni küzdelemre is kiterjedő – korrupcióellenes stratégia és olyan központi szerv létrehozása, amely e stratégia végrehajtását átlátja és ellenőrzi, beleértve a statisztikai adatok létrehozását is. Az összes részt vevő intézmény közötti koordináció javítása.
               
            
                  —
               
               
                  A köztisztviselők etikus magatartásának elveiről szóló rendelet végrehajtása és rendelkezéseinek kiterjesztése a választott tisztviselőkre, a bírói testületre, az egyetemi oktatókra és a katonai személyzetre.
               
            
                  —
               
               
                  Az európai legjobb gyakorlattal összhangban a politikusoknak és köztisztviselőknek nyújtott mentességek korlátozása, valamint a politikai pártok és a választási kampányok finanszírozásának átláthatóságával kapcsolatos jogszabályok fejlesztése.
               
            Emberi jogok és kisebbségvédelem
      A nemzetközi emberi jogi törvények betartása
      
                  —
               
               
                  Az ENSZ kínzás elleni egyezményéhez csatolt fakultatív jegyzőkönyv megerősítése, amely gondoskodik a fogvatartási infrastruktúra független felügyeleti rendszerének kialakításáról.
               
            Az Emberi Jogok Európai Bírósága
      
                  —
               
               
                  Az EJEE rendelkezéseinek betartása és az EJEB ítéleteinek teljes körű végrehajtása.
               
            
                  —
               
               
                  A büntetőeljárási törvény módosítása annak érdekében, hogy az új eljáráshoz való jog az EJEB vonatkozó ítéleteivel összhangban érvényesüljön.
               
            Az emberi jogok előmozdítása és érvényesítése
      
                  —
               
               
                  Független és elegendő forrással rendelkező, országos szintű emberi jogi intézmény létrehozása a vonatkozó ENSZ-elvekkel összhangban. Az emberi jogi esetek nyomon követése, a statisztikai adatok révén is.
               
            
                  —
               
               
                  A bűnüldöző hatóságok emberi jogi kérdésekkel és vizsgálati technikákkal kapcsolatos képzésének folytatása.
               
            Polgári és politikai jogok
      A kínzás és az embertelen bánásmód megelőzése
      
                  —
               
               
                  A „zéró tolerancia” politikájának keretében a kínzás és az embertelen bánásmód ellen elfogadott intézkedések végrehajtásának biztosítása az EJEE-vel, valamint a kínzás megelőzésére létrehozott európai bizottság ajánlásaival összhangban.
               
            
                  —
               
               
                  Az isztambuli jegyzőkönyv végrehajtásának biztosítása az egész ország területén, különösen az orvosi ismeretek bővítése által.
               
            
                  —
               
               
                  A büntetlenség elleni küzdelem fokozása. Annak biztosítása, hogy a fentiek gyanúja esetén az elkövetők bíróság általi azonosításához és megbüntetéséhez vezető ügyészségi vizsgálat kellő időben és hatékony módon megkezdődjön.
               
            Az igazságszolgáltatáshoz való jog
      
                  —
               
               
                  A megfelelő jogi segítségnyújtás és képzett tolmácsszolgálatok biztosítására irányuló erőfeszítések fokozása.
               
            Szólásszabadság
      
                  —
               
               
                  A szólásszabadság teljes körű tiszteletben tartásának biztosítása érdekében, a szólásszabadsággal – beleértve a sajtószabadságot – kapcsolatos jogszabályok felülvizsgálata és végrehajtása az EJEE-vel és az EJEB joggyakorlatával összhangban.
               
            
                  —
               
               
                  A békés véleménynyilvánítás miatt fogva tartott vagy elítélt személyek helyzetének rendezése.
               
            A gyülekezés és az egyesülés szabadsága
      
                  —
               
               
                  Az egyesülési jogra és a békés gyülekezés jogára vonatkozó valamennyi reform további végrehajtása az EJEE-vel és az ahhoz kapcsolódó esetjoggal összhangban. A túlzott erőszak biztonsági erők általi alkalmazásának megelőzése érdekében tett intézkedések végrehajtása.
               
            
                  —
               
               
                  A politikai pártokra vonatkozó jogszabályok tekintetében az uniós tagállami legjobb gyakorlatokhoz való közelítés.
               
            Civil társadalmi szervezetek
      
                  —
               
               
                  A civil társadalom belföldi fejlődésének további támogatása, illetve a közrend alakításába való bevonása.
               
            
                  —
               
               
                  A törökországi civil társadalom egésze és az európai partnerek közötti nyílt kommunikáció és együttműködés megkönnyítése és bátorítása.
               
            Vallásszabadság
      
                  —
               
               
                  A vallásszabadság gyakorlatban történő teljes körű tiszteletben tartását eredményező toleráns légkör megteremtéséhez szükséges intézkedések meghozatala
               
            Az EJEE-vel és az EJEB esetjogával összhangban:
      
                  —
               
               
                  Az alapítványokra vonatkozó jogszabályok felülvizsgálata és végrehajtása.
               
            
                  —
               
               
                  A jelenlegi jogszabályok értelmezése és alkalmazása addig is, amíg az alapítványokról szóló új törvényt elfogadják és végrehajtják.
               
            
                  —
               
               
                  Annak biztosítása, hogy a nem muszlim vallási közösségek jogi személyiséget szerezhessenek, és gyakorolhassák jogaikat.
               
            
                  —
               
               
                  A nem muszlim közösségek számára hitoktatás biztosítása, beleértve az egyházi személyek képzését.
               
            
                  —
               
               
                  A törökök és a külföldi állampolgárokkal szembeni egyenlő bánásmód biztosítása a téren, hogy a vallásszabadsághoz való jogukat szervezett vallási közösségek életében való részvételükön keresztül gyakorolhassák.
               
            
                  —
               
               
                  Jogszabályok elfogadása annak érdekében, hogy a katonai szolgálatot lelkiismereti vagy vallási okokból megtagadó személyek ellen ne folytassanak ismételt eljárást, és ne ítéljék el őket többször.
               
            Gazdasági és szociális jogok
      A nők jogai
      
                  —
               
               
                  Intézkedések továbbvitele a nők jogaira, továbbá a nőkkel szembeni erőszak valamennyi formája – köztük a becsület védelmében elkövetett bűncselekmények – elleni küzdelemre vonatkozó jelenlegi jogszabályok végrehajtására. A bírák és ügyészek, a bűnüldöző hatóságok, törvényhatóságok és más felelős intézmények különleges képzésének biztosítása, továbbá az erőszaktól veszélyeztetett nők számára menedékotthonok létrehozására irányuló erőfeszítések fokozása minden nagyobb településen a hatályos jogszabályokkal összhangban.
               
            
                  —
               
               
                  A közvélemény – különösen a férfiak – tudatosságának további növelése a nemek közötti esélyegyenlőség kérdéseivel kapcsolatban, a nők társadalmi szerepének előmozdítása, többek között az oktatáshoz való egyenlő hozzáférés, illetve munkaerő-piaci, valamint a politikai és társadalmi életben való részvételük biztosítása révén; továbbá a nőszervezetek fejlesztésének támogatása e célok elérésének érdekében.
               
            A gyermekek jogai
      
                  —
               
               
                  A gyermekvédelmi törvény teljes körű végrehajtásának biztosítása és a gyermekek jogai védelmének elősegítése az uniós és nemzetközi előírásokkal összhangban.
               
            
                  —
               
               
                  A gyermekmunka és a gyermekszegénység elleni küzdelem érdekében tett erőfeszítések folytatása és az utcagyerekek helyzetének javítása.
               
            Munkajog és szakszervezetek
      
                  —
               
               
                  A szakszervezeti jogok az uniós előírásokkal és a vonatkozó ILO-egyezményekkel összhangban lévő, teljes körű tiszteletben tartásának biztosítása, különös tekintettel a szervezkedési jogra, a sztrájkjogra és a kollektív tárgyalási jogra.
               
            
                  —
               
               
                  A társadalmi párbeszéd további erősítése és az uniós partnerekkel való együttműködés megkönnyítése és bátorítása.
               
            Megkülönböztetésellenes politika
      
                  —
               
               
                  Az emberi jogoknak és alapvető szabadságoknak a megkülönböztetés bármely formájától és különösen a nyelven, politikai véleményen, nemen, faji vagy etnikai származáson, valláson vagy meggyőződésen, fogyatékosságon, koron vagy szexuális irányultságon alapuló különbségtételtől mentes teljes körű biztosítása valamennyi ember számára, mind a jogalkotás, mind a tényleges alkalmazás terén.
               
            
                  —
               
               
                  A tantervek és tankönyvek felülvizsgálatára irányuló erőfeszítések fokozása a diszkriminatív nyelvhasználat felszámolása érdekében.
               
            Kisebbségi jogok, kulturális jogok és kisebbségvédelem
      
                  —
               
               
                  A kulturális sokszínűség biztosítása, továbbá a kisebbségek tiszteletben tartásának és védelmének előmozdítása az EJEE-vel és a nemzeti kisebbségek védelméről szóló keretegyezményben foglalt elvekkel, továbbá a tagállamok legjobb gyakorlatával összhangban.
               
            
                  —
               
               
                  A kisebbségek jogi védelmének garantálása, különös tekintettel a tulajdonjogok békés gyakorlására az EJEE 1. jegyzőkönyvével összhangban.
               
            Kulturális jogok
      
                  —
               
               
                  A töröktől eltérő nyelvű rádió- és televízióadásokhoz való tényleges hozzáférés javítása, elsősorban a fennmaradó jogi korlátozások megszüntetése által.
               
            
                  —
               
               
                  A töröktől eltérő nyelvek tanításának támogatását célzó intézkedések elfogadása.
               
            A keleti és délkeleti országrész helyzete
      
                  —
               
               
                  A regionális különbségek csökkentésére és különösen Délkelet-Törökország helyzetének javítására irányuló átfogó stratégia kidolgozása, valamennyi török állampolgár – köztük a kurd származásúak – gazdasági, szociális és kulturális lehetőségeinek javítása céljából.
               
            
                  —
               
               
                  A faluőrség-rendszer eltörlése a délkeleti országrészben.
               
            
                  —
               
               
                  A terület taposóaknáktól való megtisztítása.
               
            Saját hazájukon belül lakóhelyüket elhagyni kényszerült személyek
      
                  —
               
               
                  A lakóhelyüket elhagyni kényszerült személyek eredeti otthonukba való visszatérésének megkönnyítésére vonatkozó intézkedések továbbvitele az ENSZ-főtitkár a lakóhelyüket elhagyni kényszerült személyekért felelős különleges képviselőjének ajánlásaival összhangban.
               
            
                  —
               
               
                  A terrorizmusból és a terrorizmus elleni küzdelemből eredő veszteségek kárpótlásáról szóló törvény végrehajtásának folytatása. Az áldozatok tisztességes és azonnali kárpótlása.
               
            Regionális kérdések és nemzetközi kötelezettségek
      Ciprus
      
                  —
               
               
                  A ciprusi problémának az ENSZ keretében, valamint az Unió alapját képező elvekkel összhangban történő átfogó és tartós rendezéséhez vezető, a július 8-i megállapodásban foglalt folyamat végrehajtására irányuló erőfeszítések aktív támogatása, többek között olyan konkrét lépések révén, amelyek hozzájárulnak egy ilyen átfogó rendezés számára kedvező atmoszféra megteremtéséhez.
               
            
                  —
               
               
                  Az ankarai megállapodást az új uniós tagállamok csatlakozására való tekintettel kiigazító jegyzőkönyv teljes végrehajtása, beleértve a ciprusi zászlót viselő és a ciprusi kereskedelemben részt vevő hajókra kiszabott összes korlátozás felszámolását (1).
               
            
                  —
               
               
                  A Törökország és az EU-tagállamok – beleértve a Ciprusi Köztársaságot – közötti kétoldalú kapcsolatok rendeződését elősegítő konkrét lépések mielőbbi megtétele (1).
               
            A határviták békés rendezése
      
                  —
               
               
                  A jelentősebb határviták megoldására irányuló erőfeszítések továbbvitele, a viták békés rendezésének ENSZ-alapokmány szerinti elvével, beleértve szükség esetén a nemzetközi bíróság joghatóságát.
               
            
                  —
               
               
                  A jószomszédi kapcsolatok iránti egyértelmű elkötelezettség; a szomszédokkal való esetleges súrlódások kezelése; és minden olyan fenyegetés vagy fellépés mellőzése, amely kedvezőtlenül befolyásolhatná a határviták békés rendezésének folyamatát.
               
            A társulási megállapodásban foglalt kötelezettségek
      
                  —
               
               
                  A társulási megállapodásban tett kötelezettségvállalások végrehajtásának biztosítása, beleértve a vámuniót.
               
            Gazdasági követelmények
      
                  —
               
               
                  Megfelelő pénzügy- és monetáris politika további végrehajtása a makroökonómiai stabilitás és kiszámíthatóság megőrzését szolgáló intézkedések meghozatala céljából. Fenntartható és hatékony szociális biztonsági rendszer végrehajtása.
               
            
                  —
               
               
                  A különböző intézmények és politikai területek közötti gazdaságpolitikai koordináció további javítása a következetes és fenntartható gazdaságpolitikai keret megteremtése érdekében.
               
            
                  —
               
               
                  Az állami tulajdonban lévő vállalatok privatizációjának folytatása.
               
            
                  —
               
               
                  A piaci liberalizáció és az árreformok folytatása, különösen az energia és a mezőgazdaság területén.
               
            
                  —
               
               
                  A munkaerő-piaci egyenlőtlenségek kezelése. Ennek érdekében a munkaerőpiacon javítani kell az ösztönző intézkedéseket és a rugalmasságot a részvétel és a foglalkoztatottsági ráta növeléséhez, valamint javítani kell az oktatásra és szakképzésre irányuló erőfeszítéseket, amely által a mezőgazdaságról a szolgáltatásalapú gazdaságra helyeződik a hangsúly.
               
            
                  —
               
               
                  Az üzleti környezet javítása. Ennek érdekében szükség van a kereskedelmi igazságszolgáltatás működésének javítására és a piaci szabályozó hatóságok függetlenségének biztosítására; a piacról való kilépés akadályainak eltávolítása érdekében a csődeljárás javítása.
               
            
                  —
               
               
                  Az informális gazdaság felszámolását segítő eszközök azonosítása és végrehajtása.
               
            A tagsággal járó kötelezettségek vállalásának képessége
      1. fejezet:   Az áruk szabad mozgása
      
                  —
               
               
                  A behozatali engedélyek vagy licenckövetelmények, valamint a használt gépjárművektől eltérő termékekkel kapcsolatos igazolásokra vonatkozó aránytalan követelmények eltörlése.
               
            
                  —
               
               
                  A használt gépjárművekre vonatkozó behozatali engedélyek eltörlésére vonatkozó terv benyújtása a Bizottságnak.
               
            
                  —
               
               
                  Az EK-Szerződés 28–30. cikkével ellentétes intézkedések azonosításának befejezése, a felszámolásukra vonatkozó terv összeállítása, valamint a kölcsönös elismerési záradék bevezetése a török jogba.
               
            
                  —
               
               
                  A gyógyszeripari termékek esetében az adatvédelem jogszabályi biztosítása fennmaradó kérdéseinek megoldása.
               
            3. fejezet:   A letelepedés joga és a szolgáltatásnyújtás szabadsága
      
                  —
               
               
                  A jogszabályi összehangolásra és az intézményi kapacitásra vonatkozó összes szükséges lépést és sorrendjüket tartalmazó, részletes stratégia összeállítása az e fejezettel kapcsolatos közösségi vívmányoknak való megfelelés érdekében.
               
            
                  —
               
               
                  A szakképesítések kölcsönös elismerésével kapcsolatos közösségi vívmányokkal való további harmonizáció, elsősorban a tanulmányi célú elismeréstől eltérő, szakmai célú elismerésre vonatkozó eljárás megteremtése és a szakmai képesítések elismeréséről szóló, 2005. szeptember 7-i 2005/36/EK európai parlamenti és tanácsi irányelvben (2) meghatározott képzési minimumkövetelmények átvétele által.
               
            
                  —
               
               
                  A postai szolgáltatásokra vonatkozó közösségi vívmányokkal való összehangolás megkezdése.
               
            4. fejezet:   A tőke szabad mozgása
      
                  —
               
               
                  Az Európai Unióból érkező közvetlen külföldi befektetéseket befolyásoló korlátozások felszámolásának folytatása.
               
            
                  —
               
               
                  A fizetési rendszerekre vonatkozó jogszabályok közösségi vívmányokkal való összehangolásának megkezdése.
               
            5. fejezet:   Közbeszerzés
      
                  —
               
               
                  A koherens politika biztosítására és e politika végrehajtásának irányítására vonatkozó feladatok egy közbeszerzési szervezetre történő ruházása.
               
            
                  —
               
               
                  A közösségi vívmányoknak való megfeleléshez szükséges jogszabályi harmonizáció és intézményi kapacitásépítés érdekében hozandó összes reformot tartalmazó, átfogó stratégia összeállítása.
               
            6. fejezet:   Társasági jog
      
                  —
               
               
                  Az új kereskedelmi szabályzat elfogadása.
               
            7. fejezet:   Szellemi tulajdonjogok
      
                  —
               
               
                  A szellemi tulajdonjogok biztosítására irányuló rendőrségi, vámhivatali és igazságszolgáltatási kapacitás javítása, beleértve az e szervek közötti koordináció erősítését.
               
            
                  —
               
               
                  A védjegyhamisítás és a szerzői jogi kalózkodás elleni fellépés.
               
            8. fejezet:   Versenypolitika
      
                  —
               
               
                  A közösségi vívmányokkal összhangban álló állami támogatási törvény elfogadása és az átláthatósági kötelezettségvállalásokat teljesítő, működésében független, állami támogatásokat felügyelő hatóság felállítása.
               
            
                  —
               
               
                  Az acélipar nemzeti szerkezetátalakítási programjának véglegesítése és elfogadása az uniós követelményekkel összhangban.
               
            9. fejezet:   Pénzügyi szolgáltatások
      
                  —
               
               
                  A hitelintézetek és befektetési cégek számára előírt új tőkekövetelményekkel és a többi vonatkozó irányelvvel (betétbiztosítási rendszer, felszámolás és átszervezés, pénzügyi konglomerátumok, folyószámlák) történő összehangolás folytatása.
               
            
                  —
               
               
                  A prudenciális és felügyeleti előírások megerősítése a banki és a nem banki pénzügyi szektorban egyaránt. Független szabályozó és felügyeleti hatóság felállítása a biztosítási és a nyugdíjágazatban.
               
            10. fejezet:   Információs társadalom és média
      
                  —
               
               
                  A jelenlegi uniós jogszabályi kerettel összehangolt, új törvény elfogadása az elektronikus kommunikációról.
               
            
                  —
               
               
                  A 2002. évi uniós jogszabályi keret kulcsfontosságú „kezdőfeltételei” elfogadásának és végrehajtásának befejezése.
               
            
                  —
               
               
                  Az audiovizuális politikára vonatkozó jogszabályok összehangolásának folytatása, különös tekintettel a határok nélküli televíziózásról szóló irányelvre.
               
            11. fejezet:   Mezőgazdaság és vidékfejlesztés
      
                  —
               
               
                  Az uniós követelményeknek megfelelően akkreditált IPARD-hivatal (a vidékfejlesztést célzó előcsatlakozási támogatási eszköz) létrehozása.
               
            
                  —
               
               
                  A marhahús, élő szarvasmarhafélék és a melléktermékek kereskedelmére vonatkozó korlátozások megszüntetése.
               
            12. fejezet:   Élelmiszer-biztonsági, állat- és növény-egészségügyi politika
      
                  —
               
               
                  Az uniós követelményeknek eleget tevő, az élelmiszerek, a takarmányok és az állategészségügy területére vonatkozó kerettörvény elfogadása, amely lehetővé teszi a közösségi vívmányok teljes átültetését.
               
            
                  —
               
               
                  A szarvasmarhafélék azonosítására és nyilvántartására, valamint mozgásuk követésére használt rendszer működésének biztosítása a közösségi vívmányokkal összhangban, valamint a juhok és kecskék mozgását nyilvántartó, megfelelő rendszer bevezetésének megkezdése.
               
            
                  —
               
               
                  Azon intézkedések meghozatala, amelyek ahhoz szükségesek, hogy az Állat-egészségügyi Világszervezet Törökország trákiai régióját száj- és körömfájástól mentes, védőoltással védett övezetként ismerje el.
               
            
                  —
               
               
                  Az agrár-élelmiszeripari létesítmények közösségi vívmányokban meghatározott kategóriák szerinti osztályozása és az e létesítmények korszerűsítését szolgáló nemzeti program elkészítése.
               
            13. fejezet:   Halászat
      
                  —
               
               
                  Az igazgatási struktúrák megerősítése, különösen az összes halászati kérdésért felelős központi egység létrehozása révén. Különleges figyelmet kell szentelni továbbá a halászati felügyeleti és ellenőrző szolgálatok megerősítésének.
               
            
                  —
               
               
                  Az uniós követelményekkel összhangban álló, felülvizsgált halászati törvény elfogadása, a forrásgazdálkodást és a flotta-igazgatást, valamint a felügyelet és az ellenőrzés területét is beleértve.
               
            14. fejezet:   Közlekedéspolitika
      
                  —
               
               
                  A vasúti kerettörvény elfogadása a török vasúti közlekedési piac fokozatos megnyitása érdekében, valamint az infrastruktúra-irányítást és a szolgáltatásokat illetően a feladatok szétválasztása.
               
            
                  —
               
               
                  A tengerhajózási ágazatra vonatkozó jogszabályokkal való összehangolás és azok végrehajtásának folytatása, különös tekintettel a szennyezés megelőzésére vonatkozó szabályok hatékony végrehajtására. A tengerhajózási igazgatás további megerősítése, beleértve a török flotta biztonságának javítását és a tengerbiztonsági vívmányok végrehajtását.
               
            
                  —
               
               
                  A légi közlekedés területén műszaki megoldás kidolgozása a délkelet-mediterrán régió megfelelő szintű repülésbiztonságának garantálása érdekében szükséges kommunikáció biztosítására.
               
            
                  —
               
               
                  A kijelölésre vonatkozó közösségi záradék elismerését biztosító folyamat elindítása és az egységes európai égbolthoz kapcsolódó közösségi vívmányok fokozatos átvételére vonatkozó világos stratégia megteremtése.
               
            
                  —
               
               
                  Az európai polgári repülési konferenciának a polgári légi közlekedés biztonsága területén elfogadott nyilatkozatában meghatározott előírások és normák átvétele és végrehajtása.
               
            15. fejezet:   Energia
      
                  —
               
               
                  A belső gáz- és villamosenergia-piacra és a határokon átnyúló villamosenergia-cserére vonatkozó közösségi vívmányokkal való további összehangolás és azok végrehajtása, az Energiaközösséget létrehozó szerződés részes felei közé való felvétel lehetőségével. A gáztovábbításra vonatkozó tisztességes és megkülönböztetéstől mentes szabályok végrehajtásának biztosítása.
               
            
                  —
               
               
                  A különböző szabályozó hatóságok kapacitásainak továbbfejlesztése és függetlenségük biztosítása.
               
            
                  —
               
               
                  Az energiahatékonyság területén az igazgatási kapacitás erősítése és az összehangolás folytatása, a nagy hatásfokú kapcsolt energiatermelés ösztönzése, valamint a megújuló energia felhasználásának fejlesztése a közlekedésben, a villamosenergia-felhasználásban és a fűtés, illetve hűtés területén, beleértve megfelelő és ambíciózus célok és ösztönzők kitűzését.
               
            
                  —
               
               
                  Csatlakozás a kiégett fűtőelemek kezelésének biztonságáról és a radioaktív hulladékok kezelésének biztonságáról szóló közös egyezményhez.
               
            16. fejezet:   Adózás
      
                  —
               
               
                  Az alkoholtermékekre, a dohány- és a cigaretta-behozatalra kivetett megkülönböztető adók jelentős csökkenéséhez vezető gyakorlati lépések megtétele, valamint az esetleg még fennmaradó diszkriminatív adóztatás gyors felszámolására vonatkozó, világosan meghatározott mérföldköveket tartalmazó és a Bizottsággal egyeztetett terv benyújtása.
               
            
                  —
               
               
                  A héa és a jövedéki adók összehangolásának folytatása, különösen az adóstruktúra és az alkalmazott adókulcsok tekintetében.
               
            
                  —
               
               
                  Az adóigazgatás megerősítésének és korszerűsítésének folytatása – beleértve az információtechnológia területét is – a jogkövetés növelése, az adóbevételek beszedésének javítása és az informális gazdaság csökkentése érdekében.
               
            18. fejezet:   Statisztika
      
                  —
               
               
                  Az ESA 95 rendszerrel összhangban lévő legfontosabb nemzeti mutatók időben történő összeállítása.
               
            
                  —
               
               
                  Az uniós követelményekkel összhangban álló mezőgazdasági statisztikákat szolgáló adatgyűjtéshez szükséges módszer és szervezeti felépítés összehangolása.
               
            
                  —
               
               
                  A cégjegyzék létrehozásának befejezése.
               
            19. fejezet:   Foglalkoztatás és szociálpolitika
      
                  —
               
               
                  A hatékony társadalmi párbeszéd feltételeinek megteremtése minden szinten, többek között a szakszervezeti tevékenységre vonatkozó korlátozó rendelkezéseket eltörlő új jogszabály elfogadásával és a szakszervezeti jogok tiszteletben tartásának biztosításával.
               
            
                  —
               
               
                  A törökországi be nem jelentett foglalkoztatás elemzése és e probléma kezelésére szolgáló terv összeállítása a közösségi vívmányoknak a munkaerő egésze érdekeit szolgáló végrehajtására vonatkozó átfogó cselekvési terv keretében.
               
            
                  —
               
               
                  A társadalmi befogadásról szóló együttes memorandummal és a foglalkoztatáspolitikai prioritásokról szóló együttes értékeléssel kapcsolatos munka lezárása, valamint az ezek nyomon követésére szolgáló folyamatok aktív végrehajtása.
               
            20. fejezet:   Vállalkozás- és iparpolitika
      
                  —
               
               
                  Átfogó, felülvizsgált iparpolitikai stratégia elfogadása.
               
            22. fejezet:   Regionális politika és a strukturális eszközök összehangolása
      
                  —
               
               
                  Az intézményi szervezet létrehozásának és az adminisztratív kapacitásnak a megerősítése a programozás, a projektelőkészítés, az ellenőrzés, az értékelés, a pénzügyi irányítás és ellenőrzés területén, elsősorban a szakminisztériumok szintjén annak érdekében, hogy a közösségi kohéziós politika végrehajtásának előkészületeként szolgáló uniós előcsatlakozási programokat végre tudják hajtani.
               
            23. fejezet:   Igazságszolgáltatás és alapvető jogok
      
                  —
               
               
                  A személyes adatok védelmével kapcsolatos közösségi vívmányokkal való jogszabályi összehangolásra, valamint a független adatvédelmi felügyelő hatóság megteremtésére irányuló erőfeszítések fokozása.
               
            
                  —
               
               
                  A többi prioritást lásd a politikai követelmények részben.
               
            24. fejezet:   A jog érvényesülése, szabadság és biztonság
      
                  —
               
               
                  Valamennyi bűnüldöző szerv megerősítésének folytatása, továbbá jogállásuk és működésük összehangolása az európai előírásokkal, beleértve a szervek közötti együttműködés fejlesztését is. Etikai kódex elfogadása és a bűnüldöző szervek nagyobb elszámoltathatóságát biztosító, valamennyi bűnüldöző szervre kiterjedő független és hatékony panasztételi rendszer létrehozása.
               
            
                  —
               
               
                  A menekültügyi és migrációs nemzeti cselekvési terv végrehajtására irányuló erőfeszítések folytatása (amely magában foglalja ütemterv elfogadását is), valamint a nemzetközi normákkal összhangban lévő, az illegális migrációval szembeni küzdelemmel foglalkozó kapacitások növelése.
               
            
                  —
               
               
                  Visszafogadási megállapodás mielőbbi aláírása az Európai Unióval.
               
            
                  —
               
               
                  Előrehaladás a közösségi vívmányokkal összhangban lévő, átfogó menekültügyi törvény elfogadásának előkészítése terén, egy menekültügyi hatóság létrehozását is ideértve.
               
            
                  —
               
               
                  Az integrált határrendészetre irányuló nemzeti cselekvési terv végrehajtására tett erőfeszítések folytatása, beleértve a pontos ütemterv felállítását. Az új határrendészeti hatóság létrehozására irányuló lépések megtétele.
               
            
                  —
               
               
                  A szervezett bűnözéssel kapcsolatos nemzeti stratégia végrehajtása. A szervezett bűnözés, a kábítószer-kereskedelem, emberkereskedelem, csalás, korrupció és pénzmosás elleni küzdelem erősítése.
               
            26. fejezet:   Oktatás és kultúra
      
                  —
               
               
                  Az egész életen át tartó tanulás és a „Cselekvő ifjúság” program végrehajtásáért felelős nemzeti ügynökség adminisztratív kapacitásának megerősítése annak érdekében, hogy a hivatal elbírja a megnövekedett munkaterhet.
               
            27. fejezet:   Környezet
      
                  —
               
               
                  A közösségi vívmányok fokozatos átültetésére, végrehajtására és betartatására irányuló átfogó stratégia elfogadása, beleértve azon pontos mérföldköveket és ütemtervet tartalmazó terveket, amelyek a nemzeti, regionális helyi szinten szükséges igazgatási kapacitás és a szükséges pénzügyi források megteremtésére irányulnak.
               
            
                  —
               
               
                  A közösségi vívmányok, különösen a horizontális és keretjogszabályok – így a környezeti hatásvizsgálat, beleértve a határokon átnyúló szempontokat is – átültetésének, végrehajtásának és betartatásának folytatása, valamint az adminisztratív kapacitás erősítése.
               
            
                  —
               
               
                  A nemzeti hulladékkezelési terv elfogadása.
               
            28. fejezet:   Fogyasztó- és egészségvédelem
      
                  —
               
               
                  A fogyasztóvédelmi és egészségügyi közösségi vívmányokkal való további összehangolás, beleértve a vér, a szövetek, a sejtek és a dohányzás területét is, valamint megfelelő igazgatási struktúrák és végrehajtási kapacitás biztosítása.
               
            
                  —
               
               
                  Az igazságszolgáltatási kapacitás – például képzésen keresztüli – erősítése a fogyasztóvédelmi jogszabályok következetes értelmezésének biztosítása érdekében.
               
            29. fejezet:   Vámunió
      
                  —
               
               
                  A vámszabad területekre vonatkozó jogszabályok összehangolása a megfelelő közösségi vívmányokkal, különösen a vámfelügyeletre és az adóellenőrzésre vonatkozó szabályok tekintetében.
               
            
                  —
               
               
                  A vámigazgatás végrehajtási kapacitásának erősítése, különösen az illegális kereskedelem és a hamisítás elleni küzdelem terén. Az informatikai rendszerek uniós informatikai rendszerekkel való összekapcsolhatóságának biztosítása.
               
            
                  —
               
               
                  A vámunió által érintett, valamint azon termékek vámmentességének megszüntetése, amelyeket a Törökországba belépő utazóknak vámmentes üzletekben árusítanak.
               
            30. fejezet:   Külkapcsolatok
      
                  —
               
               
                  A dohai fejlesztési programra vonatkozó uniós álláspont támogatása a Kereskedelmi Világszervezetben és az OECD-ben.
               
            
                  —
               
               
                  Az általános preferenciarendszerre vonatkozó közösségi szabályokkal való összehangolás befejezése.
               
            
                  —
               
               
                  A harmadik országokkal létrehozandó, a közösségi vívmányokkal összhangban álló szabadkereskedelmi megállapodások megkötésére irányuló erőfeszítések folytatása.
               
            31. fejezet:   Kül-, biztonság- és védelmi politika
      
                  —
               
               
                  A közös kül- és biztonságpolitikára (KKBP) vonatkozó uniós közös álláspontokhoz, nyilatkozatokhoz és lépésekhez való csatlakozás.
               
            
                  —
               
               
                  A harmadik országok felé irányuló politikák és a nemzetközi szervezetekben elfoglalt álláspontok összehangolása az Európai Unió és tagállamai politikáival és álláspontjaival, beleértve valamennyi uniós tagállamnak a vonatkozó szervezetekben és megállapodásokban – például a Wassenaari Megállapodásban – betöltött tagságával kapcsolatos véleményt.
               
            32. fejezet:   Pénzügyi ellenőrzés
      
                  —
               
               
                  Az államháztartás belső pénzügyi ellenőrzéséről szóló naprakész politikai dokumentum, valamint a kapcsolódó jogszabályok elfogadása.
               
            
                  —
               
               
                  A török Számvevőszék működését biztosító jogszabályok elfogadása a Legfőbb Ellenőrzési Intézmények Nemzetközi Szervezetének (INTOSAI) szabályaival és iránymutatásaival összhangban.
               
            
                  —
               
               
                  Az EU pénzügyi érdekeinek védelmét szolgáló, működésében független csalás elleni koordinációs szervezet létrehozása.
               
            3.2.   KÖZÉPTÁVÚ PRIORITÁSOK
      Gazdasági követelmények
      
                  —
               
               
                  A privatizációs program befejezése.
               
            
                  —
               
               
                  Az államháztartás fenntarthatóságának biztosítása.
               
            
                  —
               
               
                  Az oktatás- és egészségügy általános színvonalának további javítása, különös figyelmet fordítva a fiatalabb nemzedékekre és a nőkre.
               
            
                  —
               
               
                  Az országos, különösen az energia- és közlekedési infrastruktúra korszerűsítése a gazdaság általános versenyképességének javítása érdekében.
               
            A tagsággal járó kötelezettségek vállalásának képessége
      
         
            2. fejezet:
            
            A munkavállalók szabad mozgása
         
      
      
                  —
               
               
                  Elegendő kapacitás biztosítása ahhoz, hogy az állami foglalkoztatásügyi szolgálatok biztosíthassák az EURES (Európai Foglalkoztatási Szolgálat) hálózatában való részvételt.
               
            
                  —
               
               
                  Az igazgatási szervezet erősítése, különösen a szociális biztonsági rendszerek összehangolása terén.
               
            
         
            3. fejezet:
            
            A letelepedés joga és a szolgáltatásnyújtás szabadsága
         
      
      
                  —
               
               
                  A letelepedési jogot és a határokon átnyúló szolgáltatásnyújtás szabadságát sújtó korlátozások megszüntetésének folytatása.
               
            
                  —
               
               
                  A postai szolgáltatásokra vonatkozó közösségi vívmányokkal való összehangolás folytatása.
               
            
                  —
               
               
                  A szakképesítések kölcsönös elismeréséhez kapcsolódó közösségi vívmányokkal való összehangolás és különösen az állampolgársági követelmények megszüntetésére vonatkozó munka folytatása.
               
            
         
            5. fejezet:
            
            Közbeszerzés
         
      
      
                  —
               
               
                  A közbeszerzési stratégia végrehajtása.
               
            
                  —
               
               
                  Az elektronikus eszközök közbeszerzési eljárások során történő használatának támogatása.
               
            
         
            6. fejezet:
            
            Társasági jog
         
      
      
                  —
               
               
                  Általános pénzügyi jelentési keret elfogadása az uniós normákkal összhangban a vállalati számvitel és pénzügyi ellenőrzés területén.
               
            
                  —
               
               
                  A közzétételi követelmények szigorítása. Nevezetesen olyan általános követelmény elfogadása a vállalatok esetében, amelynek értelmében nyilvántartást kell vezetniük az ellenőrzés alá vont jogalanyokról és a konszolidált pénzügyi kimutatásokról a nyilvános hozzáférhetőség biztosítása érdekében.
               
            
         
            7. fejezet:
            
            Szellemi tulajdonjogok
         
      
      
                  —
               
               
                  Az összehangolás folytatása és a szellemi tulajdonjogok hatékony védelmének biztosítása.
               
            
         
            8. fejezet:
            
            Versenypolitika
         
      
      
                  —
               
               
                  Az állami támogatások területén a másodlagos jogszabályok összehangolása.
               
            
                  —
               
               
                  Az állami támogatások átláthatóságának biztosítása a bilaterális kötelezettségvállalásokkal összhangban. A Közösség tájékoztatása a hatályos támogatási rendszerekről és az egyedi támogatások előzetes, a támogatás megkezdését megelőző bejelentése.
               
            
         
            10. fejezet:
            
            Információs társadalom és média
         
      
      
                  —
               
               
                  Az elektronikus kommunikáció területét érintő közösségi vívmányok átültetésének és végrehajtásának folytatása és a piac teljes liberalizációjára való felkészülés.
               
            
                  —
               
               
                  Az audiovizuális vívmányokkal való további összehangolás, valamint a szabályozó hatóság függetlenségének és adminisztratív kapacitásának erősítése.
               
            
         
            11. fejezet:
            
            Mezőgazdaság és vidékfejlesztés
         
      
      
                  —
               
               
                  A területazonosító rendszer és a mezőgazdasági termelők nemzeti nyilvántartási rendszere létrehozásának folytatása a mezőgazdasági területek ellenőrzésére való felkészülés érdekében.
               
            
                  —
               
               
                  A környezet- és tájvédelemhez kapcsolódó kísérleti tevékenységek végrehajtásának előkészítése az agrár-környezetvédelmi intézkedések jövőbeli végrehajtásának fényében.
               
            
         
            12. fejezet:
            
            Élelmiszer-biztonsági, állat- és növény-egészségügyi politika
         
      
      
                  —
               
               
                  Az állatbetegségek ellenőrzés alatt tartására irányuló intézkedések elfogadása és – amennyiben az állat-egészségügyi helyzet indokolja – mentesítési tervek kidolgozása.
               
            
                  —
               
               
                  Az élelmiszer-biztonsági, állat- és növény-egészségügyi laboratóriumi és ellenőrzési kapacitások erősítése a referencialaboratóriumok, a maradékanyag-vizsgálatok (köztük az ellenőrzési tervek) és a mintavételi eljárások tekintetében.
               
            
                  —
               
               
                  A fertőző szivacsos agyvelőbántalmakkal és állati melléktermékekkel kapcsolatos jogszabályok összehangolása és a szükséges gyűjtési és kezelési rendszer bevezetésének megkezdése.
               
            
         
            13. fejezet:
            
            Halászat
         
      
      
                  —
               
               
                  Megbízható állományértékelési rendszer létrehozása a tengeri erőforrásokra vonatkozó pontos adatok szolgáltatása érdekében.
               
            
                  —
               
               
                  A jelenlegi flottanyilvántartás uniós követelményekhez való igazítása.
               
            
         
            14. fejezet:
            
            Közlekedéspolitika
         
      
      
                  —
               
               
                  A közlekedési vívmányokkal való jogszabályi és igazgatási összehangolás folytatása, különösen a közúti közlekedés és a repülésbiztonság vonatkozásában.
               
            
                  —
               
               
                  Az uniós előírásokkal összhangban a közösségi vívmányok – benne az ellenőrző intézkedések – végrehajtására irányuló kapacitás erősítése.
               
            
         
            15. fejezet:
            
            Energia
         
      
      
                  —
               
               
                  Versenyképes belső energiapiac létrehozása, összhangban a villamosenergia- és gázágazatra vonatkozó irányelvekkel. A működő- és versenyképes energiapiac megvalósításához szükséges igazgatási és szabályozó struktúra további megerősítése.
               
            
                  —
               
               
                  Magasabb szintű nukleáris biztonságot garantáló atomenergia-törvény elfogadása az uniós előírásokkal összhangban.
               
            
         
            16. fejezet:
            
            Adózás
         
      
      
                  —
               
               
                  A jövedéki adók és a héa összehangolásának folytatása, különösen a levonások, mentességek, egyedi programok, adó-visszatérítés és a kedvezményes kulcsok alkalmazásának tekintetében.
               
            
         
            18. fejezet:
            
            Statisztika
         
      
      
                  —
               
               
                  A Turkstat koordináló szerepének megerősítése és igazgatási kapacitásának javítása annak érdekében, hogy az adatokat időben összegyűjtsék, feldolgozzák és közzétegyék.
               
            
         
            19. fejezet:
            
            Foglalkoztatás és szociálpolitika
         
      
      
                  —
               
               
                  A közösségi vívmányok átültetésének folytatása és a vonatkozó igazgatási és végrehajtási struktúrák – köztük a munkavédelmi felügyelőségek – megerősítése a szociális partnerekkel közösen.
               
            
                  —
               
               
                  A munkaerőpiac és a szociális fejlemények értékelésére és figyelemmel kísérésére, valamint a strukturális problémák kezelésére irányuló kapacitás erősítése.
               
            
         
            21. fejezet:
            
            Transzeurópai hálózatok
         
      
      
                  —
               
               
                  Elsőbbség biztosítása a közlekedési infrastruktúra igényeinek felmérésére irányuló (TINA) program alapján kiválasztott és az energetika területén a transzeurópai hálózatokra vonatkozó közösségi iránymutatásokban közös érdekű projektként meghatározott projektek számára.
               
            
         
            22. fejezet:
            
            Regionális politika és a strukturális politika eszközeinek koordinálása
         
      
      
                  —
               
               
                  A lehetséges jövőbeli közösségi kohéziós politika végrehajtásához szükséges adminisztratív kapacitás létrehozása központi, regionális és helyi szinten.
               
            
         
            24. fejezet:
            
            A jog érvényesülése, szabadság és biztonság
         
      
      
                  —
               
               
                  A közösségi vívmányoknak megfelelő integrált határrendészeti rendszer létrehozására tett erőfeszítések fokozása szoros ügynökségközi koordinációra és szakértő személyzetre alapozva, és többek között egy olyan előzetes vizsgálati mechanizmusra kiterjedően, amely a határokon azonosítja a nemzetközi védelemre szoruló személyeket.
               
            
                  —
               
               
                  A menekültügyi vívmányokkal való összehangolás folytatása, különösen a genfi egyezmény földrajzi korlátozásainak felszámolásán, valamint a menekültek védelmének, szociális támogatásának és az integrációjukra irányuló intézkedéseknek a megerősítésén keresztül.
               
            
                  —
               
               
                  A polgári ügyek területén a török jogszabályoknak a közösségi vívmányokkal való összeegyeztethetőségének biztosítása és a vívmányok alkalmazásának érdekében a bírói kar kapacitásának megerősítése.
               
            
         
            27. fejezet:
            
            Környezet
         
      
      
                  —
               
               
                  A közösségi vívmányok átültetésének és alkalmazásának folytatása a következő területeken: keretjogalkotás, nemzetközi környezetvédelmi egyezmények, a természetvédelemre vonatkozó jogszabályok, vízminőség, vegyi anyagok, ipari szennyezés és kockázatkezelés, valamint hulladékgazdálkodás.
               
            
                  —
               
               
                  A környezetvédelmi követelmények más ágazati politikákba történő integrálásának továbbvitele.
               
            
         
            28. fejezet:
            
            Fogyasztó- és egészségvédelem
         
      
      
                  —
               
               
                  Magas szintű védelem biztosítása a fogyasztóvédelmi szabályok hatékony végrehajtásán és a fogyasztóvédelmi szervezetek részvételén keresztül.
               
            
                  —
               
               
                  A közösségi alapú szolgáltatások fejlesztése a gyógyintézetekben való ellátás alternatívájaként a mentális egészség terén, valamint a mentális egészségvédelemhez szükséges pénzügyi források elosztásának biztosítása.
               
            
         
            29. fejezet:
            
            Vámunió
         
      
      
                  —
               
               
                  A vámjogi összehangolás lezárása, különösen a következők tekintetében: kettős felhasználású termékek és technológiák, prekurzorok, hamisított és kalóz áruk.
               
            
         
            32. fejezet:
            
            Pénzügyi ellenőrzés
         
      
      
                  —
               
               
                  A török büntető törvénykönyv összehangolása az Európai Közösségek pénzügyi érdekeinek védelméről szóló egyezménnyel (PIF-egyezmény) és jegyzőkönyveivel.
               
            4.   PROGRAMOZÁS
      A csatlakozási partnerségben meghatározott prioritásokhoz szükséges pénzügyi támogatás két pénzügyi eszközön keresztül válik elérhetővé: a 2006 előtt és 2006-ban elfogadott programok a Törökország előcsatlakozási pénzügyi támogatásáról szóló, 2001. december 17-i 2500/2001/EK tanácsi rendeletnek (3) megfelelően kerülnek végrehajtásra. A 2007-től kezdve elfogadott programok és projektek az 1085/2006/EK rendelet alapján kerülnek végrehajtásra. A két eszköz alapján a Bizottság által elfogadott, illetve elfogadás előtt álló finanszírozási határozatokat a Bizottság és Törökország által aláírt finanszírozási egyezmények egészítik majd ki. A finanszírozási megállapodások szolgálnak jogalapul a konkrét programok végrehajtásához.
      Törökország részesedhet a több országra irányuló és a horizontális programok finanszírozásából is.
      5.   FELTÉTELRENDSZER
      A Törökország számára a projektfinanszírozáshoz az előcsatlakozási eszközökön keresztül nyújtott közösségi támogatás feltétele, hogy Törökország tiszteletben tartsa az EK–Törökország megállapodások keretében tett kötelezettségvállalásait, beleértve a vámunióról szóló 1/95 határozatot és más határozatokat is, valamint hogy további konkrét lépéseket tegyen a koppenhágai kritériumok eredményes teljesítése érdekében és különösen, hogy előrehaladást érjen el e felülvizsgált csatlakozási partnerség speciális prioritásainak megvalósításában.
      Ezen általános feltételek tiszteletben tartásának elmulasztása esetén a Tanács a 2500/2001/EK rendelet vagy az 1085/2006/EK rendelet 21. cikke alapján a pénzügyi támogatás felfüggesztéséről határoz. Az egyes országokra vonatkozó éves programok mindegyike szintén tartalmaz különleges feltételeket. E finanszírozási határozatokat egy Törökországgal megkötendő finanszírozási megállapodás egészíti ki.
      6.   MONITORING
      A csatlakozási partnerség végrehajtásának vizsgálata a társulási megállapodás keretében kialakított mechanizmusok – különösen a Bizottság által évente elkészített, az elért haladásról szóló jelentések – révén biztosított.
      A társulási megállapodás szerinti albizottságok felülvizsgálhatják a csatlakozási partnerség prioritásainak végrehajtását, valamint a jogszabályok összehangolása, végrehajtása és alkalmazása tekintetében elért előrehaladást. A társulási bizottság foglalkozik az átfogó fejlesztéssel, az előrehaladással és a csatlakozási partnerség prioritásainak végrehajtásához kapcsolódó problémákkal, valamint az albizottságok által eléterjesztett speciális ügyekkel.
      Az előcsatlakozási pénzügyi támogatási programok felügyeletét Törökország és a Bizottság együttesen, egy közös IPA támogatásfelügyeleti bizottság keretében végzi. A felügyelet hatékonysága biztosításának érdekében az egyes finanszírozási megállapodások által támogatott projekteknek tartalmazniuk kell ellenőrizhető és mérhető mutatókat, amelyek lehetővé teszik az eredmények értékelését. Az e mutatókon alapuló felügyelet segítséget nyújt a Bizottságnak, a közös IPA támogatásfelügyeleti bizottságnak és Törökországnak a programok esetlegesen később szükségessé váló átirányításánál és új programok kidolgozásánál. A támogatásfelügyeleti bizottság gondoskodik arról, hogy az előcsatlakozási programok keretében finanszírozott tevékenységek eleget tegyenek a csatlakozási partnerség előírásainak.
      A csatlakozási partnerséget adott esetben a 390/2001/EK rendelet 2. cikkével összhangban továbbra is ki kell igazítani.
      
         (1)  Lásd még az Európai Közösség és tagállamai 2005. szeptember 21-i nyilatkozatát.
      
         (2)  HL L 255., 2005.9.30., 22. o. A legutóbb az 1430/2007/EK bizottsági rendelettel (HL L 320., 2007.12.6., 3. o.) módosított irányelv.
      
         (3)  HL L 342., 2001.12.27., 1. o. Az 1085/2006/EK rendelettel hatályon kívül helyezett rendelet.